محمد سقراط-كود النهار الزوين بالنسبة ليا هو النهار فين نلقى الوقت باش نتفرج فيلم لذا كنحاول ندير هادشي كل نهار ومن بين المشاهدات ديالي هاد السيمانة الفيلم السنغافوري Be with Me كيعاود قصة واحد الكاتبة عمية وصمكة وكيفاش ناضلات في حياتها وكيفاش كتعيش كملهمة للناس لي بعينيهم ووذنيهم وصحتهم من بعد تفرجت الفيلم الأرجنتيني La odisea de los giles بطولة ريكاردو دارين أصلا صعيب تلقى فيلم ارجنتيني ماشي من بطولة هاد الممثل هو رشيد الوالي ديالهم الفيلم كيعاود على مجموعة ديال سكان واحد القرية من مختلف التوجهات السياسية والطبقات الاجتماعية غادي يديرو تعاونية فلاحية باش ينقذو واحد مخازن الحبوب كانت عندهم في الدوار ولكن كيتعرضو لعملية نصب وتصادفو مع الأزمة النقدية في الأرجنتين ديال الألفينات الفيلم زوين ممتع من بعد تفرجت الفيلم الإسرائيلي Foxtrot ديال أسرة إسرائيلية الأب مهندس ناجح ملحد والأم كنظن أستاذة كبيرة حتى هي الى بقيت عاقل كيجيهم خبار موت ولدهم المجند الإسرائيلي في شي عملية إرهابية أو ديال المقاومة على حساب فين واقف وكتشوف الأمور من بعد كتطور الأحداث وكنشوفو القصة معاودة من وجهة نظر الأم والأب والإبن المجند فيلم زوين وعامر رسائل سياسية. من بعد غادي نتفرج فيلم إسباني ولكن بطولة الأرجنتيني ريكاردو دارين سميتو Truman ممثل مسرحي غادي يوقف العلاج الكيميائي ويبدا يوجد راسو للموت عاش ما كسب مات ماخلى من غير كلب مرتابط بيه بزاف ومجموعة علاقات إنسانية غادي يزورو أعز صديق عندو باش يعيش معاه تقريبا آخر أيام حياتو من بعد تفرجت الفيلم الأسترالي The Dry بطولة إيريك بانا جا كيحقق في جريمة قتل وقعات في البلدة ديالو ولي كيظنو عندها علاقة بجريمة قتل سابقة وقعات أيام المراهقة ديالو فيلم زوين غموض وتشويق حتى لآخر دقيقة وكميزيد يأكد ليك أن الإنسان أكثر تعقيدا مما نظنه وتفرجت أيضا الفيلم الألماني الإسرائيلي The Cakemaker ديال واحد رب أسرة إسرائيلي كيسافر لألمانيا بزاف للخدمة وفيها داير علاقة مع شاب ألماني كيصرع الحلويات كيصاوب واحد الفوغي نواغ يا سالام كيوقعو أحداث لي كتخلي لألماني يهبط لإسرائيل ويتلاقى مع أسرة زوجة وأطفال الحب ديالو فيلم زوين بزاف وكيشبه لفيلم بريطاني آخر خرج غير هاد العام سميتو After Love تقربيا نفس القصة وتفرجت أيضا الفيلم الميكسيكي the-chambermaid على واحد الفام دميناج في أوطيل كبير بزاف وكيفاش دايرة أجواء الخدمة خصوصا أن كل العاملين من السكان الأصليين بينما الكليان من ذوي الأصول الأوروبية الفيلم الجديد ولكن ماتبدلات تاحاجة تقريبا من نهار زطم كريسطوف كلومبوس تما فقط عوض العمل بالسخرة وتقطاع الأطراف والإبادة الجماعية كاين دابا إستعباد في ظروف إنسانية وصالير وبعض الخدمات مع وعود دائمة بالترقية لي عمرها غادي تردك بيض. كيفاش درت حتى تفرجت هاد الأفلام المتنوعة بلغات مختلفة الله يخلف على خوتنا المشارقة لي كيترجموا الأفلام من العالم كامل والله يخلف على تورنت لي يمكن ليك تيليشارجي أي فيلم بغيتي من أي بلاصة بصفتي كنفهم غير العربية راه يمكن إعتباري شبه معاق لغويا ومع ذلك كاين محتوى بهاد اللغة لي كيزيد يتغنى عام على عام وواخا هاد التنوع في الإختيارات والجودة في التحميل ديما كنبقى موحش نتفرج في السينما ولكن للأسف السينما في المغرب من غير أنها غادا وكتنقارض ولكن حتى لي باقي حال راه ممواكبش راه معندها حتى معنى نتفرج فيلم ماشي باللغة الأصلية ديالو ومدبلج بالفرونسي بحال الى حنا في شي جزيرة في المحيط الهادي تابعة لفرنسا السينما في المغرب خاص تولي باللغة الأصلية للفيلم ومعاها ترجمة بالعربية أو الفرونسي يختار الواحد لي رتحو المهم هو اللغة الأصلية وسوتيتراج السينما الهندية خصوصا ديال التمانينات والتسعينات دارت بلاصتها بالترجمة العربية على مالنا حنا كنفهمو الهندية جيل على قدو أدمن أفلام الهنود من غير مواضيعها الاجتماعية ولكن راه الترجمة العربية ساهمات في هاد الإنتشار وهادشي لي وقع مع إم بي سي وحاليا مع المواقع ديال ستريمينغ ومع نيتفليكس واش المغاربة مابقاوش كيتفرجو أو كيبغيو السينما طبعا باغين ولكن السينما ديالهم مكتبغيهمش ومكتحتارمهمش حيت سينما مدرحة واش باقي شي حد كيتفرج بالدبلجة بحال الى حنا في رومانيا أيام الحكم الشيوعي طلقو لينا سينما بحال لي كنشوفو في ديورنا وزعمونا نرجعو نعيشو الشعور لي فتقدناه راه لا يعقل أنه في عصر الأنترنيت والدولبي فيجن يمكن تفرج بيه في الدار ونمشي حتى للسينما ونلقى دانييل كريك كيدوي بالفرونسي.